《奉酬中书李相公早朝于中书候传点，偶书所怀》
唐代·武元衡

寥落曙钟断，微明烟月沉。翠霞仙仗合，清漏掖垣深。

北极星遥拱，南山阙迥临。兰釭竟晓焰，琪树欲秋阴。

霄汉惭联步，貂蝉愧并簪。德容温比玉，王度式如金。

鱼水千年运，箫韶九奏音。代天惊度日，掷地喜开襟。

文武时方泰，唐虞道可寻。忝陪申及甫，清净奉尧心。

作者简介：武元衡（758―815），唐代诗人、政治家，字伯苍。缑氏（今河南偃师东南）人。武则天曾侄孙。建中四年，登进士第，累辟使府，至监察御史，后改华原县令。德宗知其才，召授比部员外郎。岁内，三迁至右司郎中，寻擢御史中丞。顺宗立，罢为右庶子。宪宗即位，复前官，进户部侍郎。元和二年，拜门下侍郎平章事，寻出为剑南节度使。元和八年，征还秉政，早朝被平卢节度使李师道遣刺客刺死。赠司徒，谥忠愍。《临淮集》十卷，今编诗二卷。